Institutul pentru Politici Publice a sesizat Agenția Națională de Integritate cu privire la veniturile declarate de Viorica Dăncilă ca europarlamentar

Institutul pentru Politici Publice (IPP) a sesizat vineri, 14 decembrie 2018, Agenţia Naţională de Integritate (ANI) cu privire la o presupusă încălcare de către Viorica Dăncilă, în calitate de europarlamentar, a modului de completare a declarațiilor de avere. E vorba despre o posibilă nedeclarare a deconturilor de deplasare.

Este vorba despre Legea nr. 176/2010 privind integritatea în exercitarea funcțiilor şi demnităților publice.

”Din interpretarea sistematică a dispoziţiilor legale incidente, potrivit Anexei nr. 1 la Legea nr. 176/2010, declaraţia de avere se va completa la toate rubricile prevăzute de formularul în cauză, nedeclararea, în declaraţia întocmită a cuantumului veniturilor declarantului, ale soţului/soţei, constituind contravenţie şi sancţionându-se cu amendă de la 50 Lei la 2.000 Lei”, arată IPP într-un comunicat de presă.

IPP reclamă faptul că Dăncilă nu a declarat în secţiunea VI din ultimele declarații de avere că ar fi primit decont de deplasare din partea Parlamentului European. IPP arată că este un ”lucru cel puţin bizar, având în vedere că toţi ceilalţi europarlamentari au declarat acest lucru (ex. Norica Nicolai, declaraţie 26.06.2017, deconturi deplasări şi diurne 163.160 Euro, cheltuieli pentru biroul parlamentar 69.368 Euro, Renate Weber, declaraţie 11.06.2018, indemnizaţie zi – 40.495 Euro, indemnizaţie timp şi diurnă – 12.528 Euro, Ioan Mircea Paşcu, declaraţie 25.05.2018, diurnă şi alocaţii transport – 125.152,32 Euro, Damian Drăghici, declaraţie 14.06.2018, diurnă 102.572,16 Euro)”.

G4Media.ro a solicitat o poziție din partea premierului și o vom publica imediat ce o vom avea.

Foto: InquamPhotos / Octav Ganea